钦定古今图书集成/理学汇编/文学典/第196卷 > 《进诗状》元·稹
## 钦定古今图书集成/理学汇编/文学典/第196卷 > 《进诗状》元·稹

臣某杂诗十卷，右臣面奉圣旨，令臣写录一杂诗进
来者。伏惟皇帝陛下学深江海，文动星辰。乙夜观书，
秋风赋咏。微臣入院之始，学士等盛传陛下亲批《贺
雨》一章，体备鸾凰，思含珠玉。臣虽不得目睹宸翰，臣实窃得心念圣言。既仰烛龙之光，难逞聚萤之照。欲
为陈献，益自惭惶。况臣九岁学诗，少经贫贱，十年谪
官，备极恓惶，凡所为文，多因感激。故自《古风》诗至今，
乐府，稍存寄兴，颇近讴谣，虽无作者之风，粗中遒人
之采。自律诗一百韵至于两韵七言，或因朋友戏投，
或因悲欢自遣，既无大义，皆出一时，词旨繁芜，倍增
惭恐。今谨状随陈进，无任战汗屏营之至。